钦定古今图书集成/明伦汇编/宫闱典/第083卷 > 平阳公主 下嫁曹时 又嫁卫青
## 钦定古今图书集成/明伦汇编/宫闱典/第083卷 > 平阳公主 下嫁曹时 又嫁卫青

按：《汉书外戚传》：“王皇后长女为平阳公主。”

按《史记·卫皇后传》：“卫皇后，字子夫，生微矣。”盖其家号
曰卫氏，出平阳侯邑。子夫，为平阳主讴者。武帝初即
位，数岁无子，平阳主求诸良家子女十馀人，饰置家。
武帝祓霸上，还，因过平阳主。主见所侍美人，上弗说。
既饮，讴者进，上望见，独说卫子夫。是日武帝起更衣，
子夫侍尚衣轩中得幸。上还坐，驩甚，赐平阳主金千
斤。主因奏子夫奉送入宫。子夫上车，平阳主拊其背
曰：“行矣，彊饭勉之，即贵无相忘。”入宫岁馀，竟不复幸。
武帝择宫人不中用者，斥出归之卫。子夫得见，涕泣
请出。上怜之，复幸，遂有身，尊宠日隆。召其兄卫长君
弟青为侍中。而子夫后大幸，有宠。凡生三女一男，男
名据。初，上为太子时，娶长公主女为妃。立为帝，妃立
为皇后，姓陈氏，无子。上之得为嗣，大长公主有力焉，
以故陈皇后骄贵。闻卫子夫大幸，恚，几死者数矣，上
愈怒。陈皇后挟妇人媚道，其事颇觉，于是废陈皇后，
而立卫子夫为皇后。陈皇后母大长公主，景帝姊也，
数让武帝姊平阳公主曰：“帝非我不得立，已而弃捐
吾女，壹何不自喜而倍本乎？”平阳公主曰：“用无子故
废尔。”陈皇后求子，与医钱凡九千万，然竟无子。卫子
夫立为皇后。后弟卫青字仲卿，以大将军封为长平
侯。四子：长子伉为侯世子。侯世子常侍中贵幸。其三
弟皆封为侯，各千三百户，一曰阴安侯，二曰发干侯，
三曰宜春侯，贵震天下。天下歌之曰：“生男无喜，生女
无怒”，独不见卫子夫霸天下。是时平阳主寡居，当用
列侯尚主。主与左右议，长安中列侯可为夫者，皆言
大将军可。主笑曰：“此出吾家，常使令骑从我出入，尔
奈何用为夫乎？”左右侍御者曰：“今大将军姊为皇后，
三子为侯，富贵振动天下，主何以易之乎？”于是主乃
许之。言之皇后，令白之武帝，乃诏卫将军尚平阳公
主焉。

按《史记曹参世家》：“简侯卒，子时代侯。时尚平阳公主，

按《汉书卫青传》：“青字仲卿，其父郑季，河东平阳人也，
以县吏给事侯家。平阳侯曹寿尚武帝姊阳信长公
主。季与主家僮卫媪通，生青。青有同母兄卫长君及
姊子夫。子夫自平阳公主家得幸武帝，故青冒姓为
卫氏。卫媪长女君孺，次女少儿，次女则子夫。子夫男
弟步广皆冒卫氏。青为侯家人，少时归其父，父使牧”
羊，民母之子皆奴畜之，不以为兄弟数。青尝从人至
甘泉居室，有一钳徒相青曰：“贵人也，官至封侯。”青笑
曰：“人奴之生，得无笞骂即足矣，安得封侯事乎？”青壮，
为侯家骑，从平阳主。建元二年春，青姊子夫得入宫
幸上皇后，大长公主女也，无子，妒。大长公主闻子夫
幸，有身，妒之，迺使人捕青。青时给事建章，未知名，大
长公主执囚，青欲杀之，其友骑郎公孙敖与壮士往
篡之，故得不死。上闻，迺召青为建章监，侍中。及母昆
弟贵，赏赐数日间累千金。君孺为太仆公孙贺妻少
儿，故与陈掌通，上召贵掌。公孙敖由此益显。子夫为
夫人。青为大中大夫，元光六年，拜为车骑将军，击匈
奴，出上谷；公孙贺为轻车将军，出云中；大中大夫公
孙敖为骑将军，出代郡；卫尉李广为骁骑将军，出雁
门：军各万骑。青至笼城，斩首虏数百。骑将军敖亡七
千骑，卫尉广为卤所得，得脱归：皆当斩，赎为庶人。贺
亦无功，惟青赐爵关内侯。元朔元年春，卫夫人有男，
立为皇后。明年，封青为长平侯。元朔五年，天子使使
者持大将军印，即军中拜青为大将军，诸将皆以兵
属立号而归。上曰：“大将军青躬率我士师，大捷，获匈
奴王十有馀人。”益封青八千七百户，而封青子伉为
宜春侯，子不疑为阴安侯，子登为发千侯。青固谢曰：
“臣幸得待罪行间，赖陛下神灵，军大捷，皆诸校力战
之功也。陛下幸已益封臣青，臣青子在襁褓中，未有
勤劳，上幸列地，封为三侯，非臣所以劝士力战之意
也。伉等三人何敢受封？”上曰：“我非忘诸校功也，今固
且图之。”后青长子宜春侯伉坐法失侯。后五岁，伉弟
二人，阴安侯不疑、发千侯登，皆坐酎金失侯。元封五
年，青薨，谥曰烈侯，子伉嗣。初，青既尊贵，而平阳侯曹
寿有恶疾，就国。长公主问列侯谁贤者，左右皆言大
将军。主笑曰：“此出吾家，常骑从我，奈何？”左右曰：“于今
尊贵无比。”于是长公主风白皇后，皇后言之上。上迺
诏青尚平阳主，与主合葬，起冢象庐山云。